Paîs Catalans: il guvier valenzian al bloche i ripetitôrs de TV3
Vie pe gnot dai 9 di Dicembar il guvier valenzian al à blocât la ativitât dal ripetitôr de Carrasqueta che al trasmet il segnâl de emitente in lenghe catalane TV3 suntune part dal Paîs Valenzian. La organizazion Acció Cultural del País Valencià, che e veve metût sù l’implant, e considere l’at un “atac antidemocratic cuintri de libertât di espression e dal dirit ae pluralitât informative dai valenzians”. Cuintri de sierade dal ripetitôr a àn cjapât posizion ancje il Guvier catalan, e diviers partîts valenzians tant che il Bloc, Esquerra Unida e Esquerra Republicana. I prins doi partîts, dut câs, a àn ancje lamentât il compuartament de Gjeneralitât de Catalogne che e leve dilunc a sigurâ che no jerin problemis intes tratativis cul Guvier valenzian par compensâ la presince de TV3 intal Paîs Valenzian cun chê di Canal 9 in Catalogne. In ogni câs, ducj a àn dite che si trate di une azion pre eletorâl imbastide dal PP che al è cumò al guvier tal Paîs Valenzian. Al è zaromai di agns che il PP valenzian al puarte indenant une politiche anticatalane che si fonde prin di dut suntune azion di separazion des varietâts linguistichis catalanis che si fevelin intal Paîs Valenzian rispiet al catalan. Une azion che e cîr di dineâ la partignince dal so teritori ai Paîs Catalans là che, in plui dal Principât de Catalogne e dal Paîs Valenzian, a son dentri lis Isulis Baleârs, la Franja di Ponent che e je intal Aragon, la Catalogne Nord che e je intal stât francês, e la citât dal Alguer in Sardegne.
[Font: VilaWeb, 10/12/2007; Mon Divers, 11/12/2007]
fur_Latn fur_Latn lmo_Latn